BaneDanmark har brugt natten mellem mandag og tirsdag til at udskifte sveller ved jernbaneoverskæringen på Thistedvej i Nørresundby.

BaneDanmark har måttet udskifte 10 sveller ved jernbaneoverskæringen på Thistedvej i Nørresundby. Skinnerne ved overskæringen er sunket i forhold til vejbanen, og det mere end BaneDanmarks tolerancer. Derfor er svellerne udskiftet. Det oplyser teamleder ved Spor Vest hos BaneDanmark Lars Larsen til TV2/NORD. De mistænker brugen af vejsalt for årsagen til de nedsunkne skinner. BaneDanmark foretager målinger 2-4 gange om året. Ved mindre forskelle mellem vejbane og sveller, foretager BaneDanmark hastighedsnedsættelser, men denne gang har det ikke været tilstrækkeligt. BaneDanmarks ansatte inspicerer overskæringen tirsdag formiddag, for at vurdere om der skal foretages yderligere reparationer. I så fald vil jernbaneoverskæringen igen blive lukket i nattetimerne.